b'\n_START_ARTICLE_\nPunalepp\xc3\xa4\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nPunalepp\xc3\xa4 on nopeakasvuinen ja lyhytik\xc3\xa4inen puu, joka alkaa tuottaa siement\xc3\xa4 10 vuoden ik\xc3\xa4isen\xc3\xa4 ja el\xc3\xa4\xc3\xa4 keskim\xc3\xa4\xc3\xa4rin 60\xe2\x80\x9370 vuotta, enint\xc3\xa4\xc3\xa4n kuitenkin sata vuotta. Yleens\xc3\xa4 se kasvaa 24\xe2\x80\x9330 metri\xc3\xa4 korkeaksi ja rinnankorkeusl\xc3\xa4pimitaltaan 35\xe2\x80\x9345 senttimetri\xc3\xa4 paksuksi. Suurimmat luonnosta l\xc3\xb6ydetyt yksil\xc3\xb6t ovat olleet 37 metri\xc3\xa4 korkeita ja 80 senttimetrin paksuisia._NEWLINE_Punalep\xc3\xa4ll\xc3\xa4 on tavallisesti yksihaarainen runko, kapea tai kartiomainen latvus sek\xc3\xa4 laaja juuristo, joka levitt\xc3\xa4ytyy l\xc3\xa4helle maanpintaa. Sen runkoa ja oksia peitt\xc3\xa4\xc3\xa4 ohut, sile\xc3\xa4 ja harmaanvalkoinen kaarna, joka alkaa tummua ja kesi\xc3\xa4 ohuina levyin\xc3\xa4 puun ik\xc3\xa4\xc3\xa4ntyess\xc3\xa4. Juuristossa on typpe\xc3\xa4 sitovia nystyr\xc3\xb6it\xc3\xa4, joissa el\xc3\xa4\xc3\xa4 Frankia-sukuun kuuluvia aktinobakteereja. Punalep\xc3\xa4ll\xc3\xa4 on usein my\xc3\xb6s sienijuuria, joiden kautta se el\xc3\xa4\xc3\xa4 symbioosissa sienten kanssa._NEWLINE_Talvisilmut ovat per\xc3\xa4llisi\xc3\xa4, pallomaisia, py\xc3\xb6re\xc3\xa4k\xc3\xa4rkisi\xc3\xa4 ja yleens\xc3\xa4 hyvin tahmeita. Lehtilapa on puikea tai soikea, 6\xe2\x80\x9316 senttimetri\xc3\xa4 pitk\xc3\xa4, leve\xc3\xa4n suippotyvinen tai py\xc3\xb6re\xc3\xa4tyvinen, ter\xc3\xa4v\xc3\xa4- tai tylpp\xc3\xa4k\xc3\xa4rkinen sek\xc3\xa4 tyypillisesti reunoiltaan rullalle kiertynyt. Lehtilaita on voimakkaasti toissahainen tai nyh\xc3\xa4laitainen, ja lehden alapinta on kalju tai hieman karvainen._NEWLINE_Punalepp\xc3\xa4 on yksikotinen kasvi, joka kukkii alkukev\xc3\xa4\xc3\xa4st\xc3\xa4 ennen lehtien puhkeamista. Sen kukat sijaitsevat erillisiss\xc3\xa4 hede- ja eminorkoissa. Hedenorkot ovat jopa 12 senttimetrin mittaisia, punaruskeita ja roikkuvat oksien k\xc3\xa4rjist\xc3\xa4 yksitt\xc3\xa4in tai pienin\xc3\xa4 rypp\xc3\xa4in\xc3\xa4. Eminorkot ovat pienempi\xc3\xa4, punertavanvihreit\xc3\xa4 ja pystyj\xc3\xa4 mutta k\xc3\xa4\xc3\xa4ntyv\xc3\xa4t p\xc3\xb6lytyksen j\xc3\xa4lkeen alasp\xc3\xa4in ja kypsyv\xc3\xa4t puutuneiksi, k\xc3\xa4pym\xc3\xa4isiksi hedelm\xc3\xa4norkoiksi, joissa on 50\xe2\x80\x93100 litte\xc3\xa4\xc3\xa4, siipipalteista p\xc3\xa4hkyl\xc3\xa4\xc3\xa4. Tuuli levitt\xc3\xa4\xc3\xa4 p\xc3\xa4hkyl\xc3\xa4t puun ymp\xc3\xa4rist\xc3\xb6\xc3\xb6n syksyn ja talven aikana.\n_START_SECTION_\nLevinneisyys\n_START_PARAGRAPH_\nPunalepp\xc3\xa4 on kotoisin Pohjois-Amerikan l\xc3\xa4nsirannikolta, jossa sen levinneisyysalue ulottuu Etel\xc3\xa4-Kaliforniasta Yukoniin ja Kaakkois-Alaskaan saakka. Sit\xc3\xa4 ei juurikaan esiinny yli 160 kilometrin p\xc3\xa4\xc3\xa4ss\xc3\xa4 merenrannasta lukuun ottamatta Pohjois-Idahon jokivarsia. Sit\xc3\xa4 viljell\xc3\xa4\xc3\xa4n my\xc3\xb6s Havaijilla.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nPunalepp\xc3\xa4 menestyy kosteassa meri-ilmastossa noin 700 metrin korkeudelle saakka. Se viihtyy aurinkoisilla paikoilla mutta ei ole kovin vaativa maaper\xc3\xa4n suhteen. Yleens\xc3\xa4 se kasvaa virtaavien vesien \xc3\xa4\xc3\xa4rell\xc3\xa4, kosteilla tulvatasangoilla, j\xc3\xa4rvien rannoilla, m\xc3\xa4rill\xc3\xa4 rinteill\xc3\xa4 sek\xc3\xa4 aukeilla, hiekkaisilla ranta-alueilla.\n_START_SECTION_\nK\xc3\xa4ytt\xc3\xb6\n_START_PARAGRAPH_\nPunalepp\xc3\xa4\xc3\xa4 pidet\xc3\xa4\xc3\xa4n Pohjois-Amerikan luoteisosien kaupallisesti t\xc3\xa4rkeimp\xc3\xa4n\xc3\xa4 lehtipuuna. Siit\xc3\xa4 tehd\xc3\xa4\xc3\xa4n paljon huonekaluja ja kaapistoja, sill\xc3\xa4 se on edullista ja sen tasaista ja melko tihe\xc3\xa4\xc3\xa4 puuainesta on helppo ty\xc3\xb6st\xc3\xa4\xc3\xa4. Siit\xc3\xa4 valmistetaan my\xc3\xb6s koriste-esineit\xc3\xa4, koristelistoja, sein\xc3\xa4- ja kattopaneeleita, kuormalavoja, puuviilua, vaneria, paperirullien tulppia ja joitakin pienempi\xc3\xa4 erikoistuotteita, kuten harjanvarsia, lankarullia, tarjottimia, keng\xc3\xa4npohjia ja laatikoita. Lis\xc3\xa4ksi sit\xc3\xa4 k\xc3\xa4ytet\xc3\xa4\xc3\xa4n selluloosan raaka-aineena ja polttopuuna. Sit\xc3\xa4 pidet\xc3\xa4\xc3\xa4n my\xc3\xb6s hyv\xc3\xa4n\xc3\xa4 maanparannuskasvina, koska sen juuret muodostavat maaper\xc3\xa4\xc3\xa4n runsaasti typpe\xc3\xa4._NEWLINE_Monet koti- ja villiel\xc3\xa4inlajit k\xc3\xa4ytt\xc3\xa4v\xc3\xa4t punalepp\xc3\xa4\xc3\xa4 ravintonaan. Lehm\xc3\xa4t, lampaat ja vuohet sy\xc3\xb6v\xc3\xa4t nuorten puiden lehti\xc3\xa4 ja oksia samoin kuin kauriit sek\xc3\xa4 hirvet. Majavat sy\xc3\xb6v\xc3\xa4t sen kuorta ja rakentavat sen oksista patoja sek\xc3\xa4 pesi\xc3\xa4. Siemenet kelpaavat tikleille ja peurahiirille._NEWLINE_Pohjois-Amerikan intiaanit v\xc3\xa4rj\xc3\xa4siv\xc3\xa4t kalaverkkonsa punaiseksi punalep\xc3\xa4n kuoresta saatavalla v\xc3\xa4riaineella, jotta kalat eiv\xc3\xa4t huomaisi verkkoja niin helposti. He k\xc3\xa4yttiv\xc3\xa4t punalepp\xc3\xa4\xc3\xa4 my\xc3\xb6s ulostus- ja oksetusaineena sek\xc3\xa4 yleisl\xc3\xa4\xc3\xa4kkeen\xc3\xa4, jolla hoidettiin s\xc3\xa4rkevi\xc3\xa4 luita, p\xc3\xa4\xc3\xa4ns\xc3\xa4rky\xc3\xa4, ysk\xc3\xa4\xc3\xa4, sappitautia, vatsavaivoja, risatautia, tuberkuloosia, astmaa ja ihottumia. Punalep\xc3\xa4n l\xc3\xa4\xc3\xa4kinn\xc3\xa4lliset ominaisuudet johtuvat sen sis\xc3\xa4lt\xc3\xa4m\xc3\xa4st\xc3\xa4 salisiinista.'